மலையக மக்களது அனைத்து அடிப்படை தேவைகளையும் இலங்கை அரசாங்கமே வழங்கவேண்டும்;. அதனைப் பெறுவதற்காக மலையக அரசியல் தலைமைகள் செயற்பட வேண்டும். மலையக மக்கள் தொடர்பாகவுள்ள இலங்கை அரசின் கடப்பாட்டை தட்டிக்கழிக்க வாய்ப்பளிக்கலாகாது. எனவே இலங்கை அரசாங்கம் ஊடாக முன்மொழியும் திட்டங்களுக்கு இந்திய அரசாங்கம் உதவி செய்யும் வழிமுறைகளையே உருவாக்க வேண்டும். மாறாக இந்திய உதவிகள் வெறுமனே இந்தியத் திட்டங்களாக வரின் அதன் பேண்தகு நிலைக்கு இலங்கை அரசாங்கம் பொறுப்பேற்காது. இதற்கு மேற்கத்தைய நாடுகளின் உதவிகளுடன் மலையகத்தில் மேற்கொள்ளப்பட்ட பல திட்டங்கள் நல்ல உதாரணங்களாகும். மறுபுறம் இவ்வாறு மேற்கொள்கையில் இன எதிர்ப்பு மனோபாவம் சிங்கள மக்கள் மத்தியிலும் அரசியல்வாதிகள் மத்தியிலும் எழாது அல்லது குறைவடையலாம்.எனவே மலையகத் தலைமைகள் இந்தியாவுடனான உறவினை மிக அவதானமாக முன்னெடுக்க வேண்டும்.